LIETUVOS RESPUBLIKOS APLINKOS MINISTRAS

LIETUVOS RESPUBLIKOS EKONOMIKOS IR INOVACIJŲ MINISTRAS

ĮSAKYMAS

DĖL lIETUVOS rESPUBLIKOS APLINKOS MINISTRO IR LIETUVOS RESPUBLIKOS ekonomikos ir inovacijų MINISTRO 2012 M. SAUSIO 17 D. ĮSAKYMO

NR. D1-46/4-63 „DĖL GAMYBOS LIEKANŲ PRISKYRIMO PRIE ŠALUTINIŲ PRODUKTŲ TVARKOS APRAŠO PATVIRTINIMO“ pakeitimo

2024 m. gruodžio 5 d. Nr. D1-432/4-646

Vilnius

1. P a k e i č i a m e Lietuvos Respublikos aplinkos ministro ir Lietuvos Respublikos ekonomikos ir inovacijų ministro 2012 m. sausio 17 d. įsakymą Nr. D1-46/4-63 „Dėl Gamybos liekanų priskyrimo prie šalutinių produktų tvarkos aprašo patvirtinimo“ ir jį išdėstome nauja redakcija:

„LIETUVOS RESPUBLIKOS APLINKOS MINISTRAS

LIETUVOS RESPUBLIKOS EKONOMIKOS IR INOVACIJŲ MINISTRAS

ĮSAKYMAS

DĖL MEDŽIAGŲ AR DAIKTŲ PRISKYRIMO PRIE ŠALUTINIŲ PRODUKTŲ KRITERIJŲ NUSTATYMO IR PRISKYRIMO PRIE ŠALUTINIŲ PRODUKTŲ TVARKOS APRAŠO PATVIRTINIMO

Vadovaudamiesi Lietuvos Respublikos atliekų tvarkymo įstatymo 31 straipsnio 3 dalimi, įgyvendindami 2008 m. lapkričio 19 d. Europos Parlamento ir Tarybos direktyvos 2008/98/EB dėl atliekų ir panaikinančios kai kurias direktyvas su paskutiniais pakeitimais, padarytais 2023 m. liepos 12 d. Europos Parlamento ir Tarybos reglamentu (ES) 2023/1542, 5 straipsnio 3 dalį:

1. T v i r t i n a m e Medžiagų ar daiktų priskyrimo prie šalutinių produktų kriterijų nustatymo ir priskyrimo prie šalutinių produktų tvarkos aprašą (toliau – Tvarkos aprašas) (pridedama).

2. P a v e d a m e Aplinkos apsaugos departamentui prie Aplinkos ministerijos pagal kompetenciją kontroliuoti, kaip laikomasi Tvarkos aprašo.“

2. N u s t a t o m e, kad šis įsakymas įsigalioja 2025 m. gegužės 1 d.

Laikinai einantis aplinkos ministro pareigas	Simonas Gentvilas

Laikinai einanti ekonomikos ir inovacijų

ministro pareigas	Aušrinė Armonaitė

PATVIRTINTA

Lietuvos Respublikos aplinkos ministro ir

Lietuvos Respublikos ekonomikos ir

inovacijų ministro

2012 m. sausio 17 d. įsakymu Nr. D1-46/4-63

(Lietuvos Respublikos aplinkos ministro ir

Lietuvos Respublikos ekonomikos

ir inovacijų ministro

2024 m. gruodžio 5 d. įsakymo Nr. D1-432/4-646

redakcija)

medžiagų ar daiktų PRISKYRIMO PRIE ŠALUTINIŲ PRODUKTŲ kriterijų nustatymo ir priskyrimo prie ŠALUTINIų PRODUKTų TVARKOS APRAŠAS

I SKYRIUS

BENDROSIOS NUOSTATOS

1.	Medžiagų ar daiktų priskyrimo prie šalutinių produktų kriterijų nustatymo ir priskyrimo prie šalutinių produktų tvarkos aprašas (toliau – Tvarkos aprašas) nustato medžiagų ar daiktų, susidariusių pramonėje, statyboje, energetikoje ir kitose ūkio šakose, išskyrus žemės ūkį, (toliau – gamyba), kai pirminis tikslas nėra šios medžiagos ar šio daikto gamyba (toliau – gamybos liekanos), kriterijus ir priskyrimo prie šalutinių produktų tvarką.

2.	Gamybos liekanos turi būti priskiriamos prie šalutinių produktų ir nelaikomos atliekomis pagal Lietuvos Respublikos atliekų tvarkymo įstatymą, jei:

2.1.	įvykdomos visos Atliekų tvarkymo įstatymo 31 straipsnio 1 dalyje nustatytos sąlygos;

2.2.	įmonė (toliau – šalutinių produktų darytojas), kurios vykdomoje gamyboje susidarė gamybos liekanos, atitinkančios Tvarkos aprašo 2.1 papunkčio sąlygas (toliau – šalutiniai produktai), Tvarkos aprašo 14 ar 15 punktuose nurodytais dokumentais gali įrodyti gamybos liekanų atitiktį Tvarkos aprašo 2.1 papunktyje nustatytoms sąlygoms.

3.	Šalutiniams produktams taikomi aplinkos ir visuomenės sveikatos apsaugos reikalavimus produktams nustatantys teisės aktai, siekiant užtikrinti, kad nebus padarytas neigiamas poveikis aplinkai ar žmonių sveikatai.

4.	Aplinkos apsaugos departamentui prie Aplinkos ministerijos (toliau – AAD) vykdant aplinkos apsaugos valstybinę kontrolę ir kilus įtarimų, kad gamybos liekanos nepagrįstai priskirtos prie šalutinių produktų arba šalutiniai produktai nepanaudoti per Tvarkos aprašo 17 ir 18 punktuose nustatytus terminus, AAD vertina šalutinių produktų atitiktį reikalavimams, nustatytiems Tvarkos aprašo 2, 17, ir 18 punktuose. Vykdydamas gamybos liekanų priskyrimo prie šalutinių produktų kontrolę, AAD gali kreiptis į Valstybinę vartotojų teisių apsaugos tarnybą ar kitas institucijas pagal kompetenciją prašydamas pateikti išvadą dėl šalutinių produktų atitikties nustatytiems techniniams reikalavimams, produktus reglamentuojantiems teisės aktams ir standartams.

5.	Tvarkos aprašo 2, 17 ir 18 punktų reikalavimų neatitinkančios gamybos liekanos yra atliekos ir turi būti perduotos atliekų tvarkytojams, turintiems teisę tvarkyti tokias atliekas, arba gali būti tvarkomos šių atliekų darytojo, jeigu jis Atliekų tvarkymo įstatymo ir jo įgyvendinamųjų teisės aktų nustatyta tvarka turi teisę šią veiklą vykdyti.

6.	Tvarkos aprašas netaikomas medžiagoms ar daiktams, gautiems perdirbus ar kitaip panaudojus atliekas. Šios medžiagos ar daiktai nebelaikomi atliekomis, jei atitinka atliekų nebelaikymo atliekomis kriterijus atskiriems atliekų srautams, nustatytus Europos Sąjungos ar Lietuvos Respublikos teisės aktuose, reglamentuojančiuose konkrečių atliekų nebelaikymą atliekomis, jei jų nėra, – Atliekų tvarkymo įstatymo 32 straipsnio 1 dalyje nustatytoms sąlygoms ir atliekas perdirbančios ar kitaip naudojančios įmonės Atliekų naudojimo ar šalinimo techniniame reglamente, kurio pavyzdinė forma pateikta Atliekų tvarkymo taisyklių, patvirtintų Lietuvos Respublikos aplinkos ministro 1999 m. liepos 14 d. įsakymu Nr. 217 „Dėl Atliekų tvarkymo taisyklių patvirtinimo“, 3 priede, pateiktą informaciją.

7.	Žemės ūkyje susidarančios medžiagos ar daiktai, kuriems pagal Atliekų tvarkymo įstatymo 1 straipsnio 2 ir 3 dalis netaikomas šis įstatymas, laikomi šalutiniais produktais pagal 2009 m. spalio 21 d. Europos Parlamento ir Tarybos reglamentą (EB) Nr. 1069/2009, kuriame nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės ir panaikinamas Reglamentas (EB) Nr. 1774/2002 (Šalutinių gyvūninių produktų reglamentas), su paskutiniais pakeitimais, padarytais 2019 m. birželio 5 d. Europos Parlamento ir Tarybos reglamentu (ES) Nr. 2019/1009, ir 2009 m. liepos 13 d. Europos Parlamento ir Tarybos reglamentą (EB) Nr. 767/2009 dėl pašarų tiekimo rinkai ir naudojimo, iš dalies keičiantį Reglamentą (EB) Nr. 1831/2003 ir panaikinantį Direktyvas 79/373/EEB, 80/511/EEB, 82/471/EEB, 83/228/EB, 93/74/EEB, 93/113/EB, 96/25/EB bei Sprendimą 2004/217/EB su paskutiniais pakeitimais, padarytais 2018 m. gruodžio 5 d. Komisijos reglamentu (ES) 2018/1903.

8.	Tvarkos apraše vartojamos sąvokos suprantamos taip, kaip jos apibrėžtos Atliekų tvarkymo įstatyme, Lietuvos Respublikos produktų saugos įstatyme ir Lietuvos Respublikos statybos įstatyme.

II SKYRIUS

GAMYBOS LIEKANŲ PRISKYRIMO PRIE ŠALUTINIŲ PRODUKTŲ KRITERIJAI

9.	Šalutinių produktų darytojas gamybos liekanas gali priskirti prie šalutinių produktų pagal Tvarkos aprašo 2.1 papunktį, jei:

9.1.	tolesnis gamybos liekanų naudojimas yra žinomas, kai šių liekanų naudojimas keičiant jų savybes mechaniniais būdais (toliau – apdirbimas) (pavyzdžiui, smulkinimas mechaniniu būdu, plovimas, sausinimas, rafinavimas, homogenizavimas, skiedimas, sijojimas ir panašus paruošimas naudoti) gamyboje yra įprasta pramoninė praktika (pavyzdžiui, jos naudojamos kaip pirminė žaliava), kurią vykdo gamybos liekanų darytojas ar įmonė, naudojanti šalutinius produktus vykdomoje gamyboje (toliau – šalutinių produktų naudotojas);

9.2.	gamybos liekanos gali būti panaudotos tiesiogiai, papildomai nekeičiant gamybos liekanų savybių, išskyrus Tvarkos aprašo 9.1 papunktyje nurodytą įprastinę gamybos praktiką;

9.3.	gamybos liekanų susidarymas yra neatsiejama gamybos proceso dalis, kai jų gavimas yra neišvengiamas ir gamyba nebuvo pakeista siekiant gauti gamybos liekanas;

9.4.	tolesnis gamybos liekanų naudojimas yra teisėtas, kai gamybos liekanos:

9.4.1.	atitinka pavojingų cheminių medžiagų, mišinių ir gaminių gamybos, tiekimo rinkai ir naudojimo apribojimų sąlygas, nustatytas 2006 m. gruodžio 18 d. Europos Parlamento ir Tarybos reglamente (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiančiame Europos cheminių medžiagų agentūrą, iš dalies keičiančiame Direktyvą 1999/45/EB bei panaikinančiame Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB su paskutiniais pakeitimais, padarytais 2023 m. lapkričio 13 d. Komisijos reglamentu (ES) 2023/2482;

9.4.2.	atitinka 2008 m. gruodžio 16 d. Europos Parlamento ir Tarybos reglamente (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiančiame ir panaikinančiame direktyvas 67/548/EEB bei 1999/45/EB ir iš dalies keičiančiame Reglamentą (EB) Nr. 1907/2006 su paskutiniais pakeitimais, padarytais 2023 m. balandžio 25 d. Komisijos deleguotuoju reglamentu (ES) 2023/1434, nustatytus reikalavimus;

9.4.3.	neužterštos 2019 m. birželio 20 d. Europos Parlamento ir Tarybos reglamento (ES) 2019/1021 dėl patvariųjų organinių teršalų su paskutiniais pakeitimais, padarytais 2023 m. gegužės 30 d. Komisijos deleguotuoju reglamentu (ES) 2023/1608, IV priede nurodytomis cheminėmis medžiagomis, kurių koncentracija viršija Reglamento (ES) 2019/1021 IV priede nurodytas ribines koncentracijas;

9.4.4.	atitinka techninius reikalavimus, būtinus tokioms medžiagoms ar daiktams naudoti (pavyzdžiui, tankis, priemaišų kiekis ir pan.). Jei techniniai reikalavimai medžiagai ar daiktui nekeliami, toks naudojimas turi atitikti Tvarkos aprašo 9.4.5 papunktį;

9.4.5.	nedraudžiamos naudoti vadovaujantis produktų gamybą ir (ar) naudojimą reglamentuojančiais teisės aktais;

9.4.6.	vadovaujantis produktų gamybą ir (ar) naudojimą reglamentuojančių teisės aktų reikalavimais, neprivalo būti naudojamos ar šalinamos kaip atliekos;

9.4.7.	pateikiamos rinkai vadovaujantis Produktų saugos įstatymo nuostatomis.

III Skyrius

Gamybos liekanų PRISKYRIMO PRIE ŠALUTINIŲ PRODUKTŲ TVARKA

10.	Tvarkos aprašo 1 priede pateikiama gamybos liekanų priskyrimo prie šalutinių produktų schema, Tvarkos aprašo 2 priede – atliekų ir šalutinių produktų pavyzdžiai, kuriais siekiama paaiškinti, kada gamybos liekanas galima laikyti šalutiniais produktais.

11.	Už teisingą gamybos liekanų priskyrimą prie šalutinių produktų pagal Tvarkos aprašo 2 punktą atsakingas šalutinių produktų darytojas.

12.	Šalutinių produktų darytojas turi parengti medžiagų ar daiktų, išskyrus susidariusių Tvarkos aprašo 6 punkte nurodytų procesų metu, priskyrimo prie šalutinių produktų atitikties deklaraciją pagal Tvarkos aprašo 3 priede pateiktą formos pavyzdį (toliau – atitikties deklaracija), jei:

12.1.	viena iš šalutinių produktų darytojo vykdomų veiklų yra atliekų apdorojimas. Atitikties deklaracija parengiama šalutinių produktų kiekiui, nurodytam šalutinių produktų darytojo ir šalutinių produktų naudotojo sudarytoje pirkimo–pardavimo sutartyje ar kitame šalutinių produktų perleidimą numatančiame dokumente (toliau – pirkimo dokumentas). Atitikties deklaracija turi būti parengta pirmąją šalutinių produktų susidarymo dieną ir joje turi būti nurodomas šalutiniam produktui priskiriamos medžiagos ar daikto pavadinimas, siuntos identifikavimo kodas, tipo, partijos, serijos numeris ar kitas elementas, pagal kurį galima nustatyti šalutinius produktus, jo darytoją, susidarymo vietą ir kt., veikla, kurioje šis šalutinis produktas yra tinkamas naudoti. Šalutinių produktų darytojo parengta atitikties deklaracija patvirtina, kad šalutiniai produktai atitinka Tvarkos aprašo 2 punkte nustatytus reikalavimus. Atitikties deklaracija pasirašoma šalutinių produktų darytojo ir išduodama šalutinių produktų naudotojui pirmą kartą perduodant jam šalutinius produktus pagal pirkimo dokumentą;

12.2.	šalutinių produktų darytojas gaunamus šalutinius produktus pakartotinai naudoja savo vykdomame gamybos procese. Atitikties deklaracija turi būti parengta pirmąją šalutinių produktų susidarymo dieną ir joje turi būti nurodomas gamyboje per vienus metus planuojamų panaudoti šalutinių produktų kiekis. Atitikties deklaracija pasirašoma pirmąją joje nurodytų šalutinių produktų naudojimo dieną.

13.	Atitikties deklaracija pateikiama šalutinių produktų naudotojui el. paštu ar kitomis elektroninių ryšių priemonėmis, išskyrus, kai nėra techninių galimybių tokiu būdu pateiktos informacijos atgaminti ar perskaityti. Tokiu atveju šalutinių produktų darytojas atitikties deklaraciją pateikia atspausdintą ir pasirašytą. Teikiant elektroninę atitikties deklaraciją, ji turi būti pasirašyta kvalifikuotu elektroniniu parašu ir (arba) suformuota elektroninių ryšių priemonėmis, kurios leidžia užtikrinti teksto vientisumą, nepakeičiamumą ir identifikuoti asmenį.

14.	Gamybos liekanų atitiktis Tvarkos aprašo 2.1 papunktyje nustatytoms sąlygoms įrodoma šiais dokumentais:

14.1.	šalutinių produktų darytojo parengta atitikties deklaracija, jei taikomi Tvarkos aprašo 12 punkte nustatyti reikalavimai;

14.2.	šalutinių produktų darytojo parašu patvirtintu technologinio proceso aprašymu ar kito įmonės dokumento, kuriame nurodomas šalutinių produktų susidarymo faktas (pavyzdžiui, taršos integruotos prevencijos ir kontrolės leidimo, taršos leidimo), išrašu;

14.3.	šalutinių produktų naudotojo parašu patvirtintu dokumentu, kuris įrodo galimybę konkretų šalutinių produktų kiekį panaudoti tikslingai ir kuriame nurodyta gamybos liekanų panaudojimo paskirtis (pavyzdžiui, sutartis tarp šalutinių produktų darytojo ir jo naudotojo dėl konkretaus šalutinių produktų kiekio perdavimo naudoti, kitas dokumentas, įrodantis galimybę gamybos liekanas panaudoti pagal nurodytą paskirtį). Kai šalutinių produktų darytojas naudoja juos pats, tai įrodoma Tvarkos aprašo 14.2 papunktyje nurodytais dokumentais;

14.4.	šalutinių produktų darytojo pasirašytu ar trečiosios šalies (pavyzdžiui, laboratorijos, valstybinės institucijos, sertifikavimo organizacijos, patentų biuro) išduoto dokumento, kuriame nurodomas šalutinių produktų naudojimo teisėtumas pagal Tvarkos aprašo 9.4 papunktį (pavyzdžiui, gamybos liekanų sudėties laboratorinių tyrimų rezultatų, atitikties deklaracijos, licencijų, leidimų, gamybos sertifikatų, garantijos dokumentų, patento ar prekės ženklo registracijos dokumentai), išrašu.

15.	Tvarkos aprašo 14.2–14.4 papunkčiuose nurodytuose dokumentuose pateikiama informacija gali būti pateikta viename šalutinių produktų darytojo ir jo naudotojo pasirašytame dokumente (pavyzdžiui, pirkimo–pardavimo sutartyje), kuris įrodo atitiktį Tvarkos aprašo 2.2 papunktyje nustatytam reikalavimui.

16.	Tvarkos aprašo 14 ir 15 punktuose nurodyti dokumentai saugomi ne trumpiau kaip trejus metus nuo paskutinio šalutinių produktų perleidimo pagal pirkimo dokumentą dienos, išskyrus atvejus, kai šalutiniai produktai laikomi atliekomis pagal Tvarkos aprašo 17 ir 18 punktus, ir pateikiami AAD ir kitoms ūkio subjektų veiklos priežiūrą atliekančioms institucijoms jų prašymu.

17.	Šalutiniai produktai laikomi atliekomis, jei nepanaudojami pagal Tvarkos aprašo 14 ir 15 punktuose išvardytuose dokumentuose nurodytas sąlygas ar paskirtį ilgiau kaip vienus metus nuo sąskaitos faktūros, išduotos pagal pirkimo dokumentą, išrašymo dienos arba pagal Tvarkos aprašo 12 papunktyje nurodytos atitikties deklaracijos išrašymo dienos.

18.	Jei pirkimo dokumente nurodytas šalutinių produktų naudotojas (toliau – pirmasis šalutinių produktų naudotojas) nepanaudoja šalutinių produktų ir perleidžia šiuos šalutinius produktus kitam šalutinių produktų naudotojui (toliau – antrasis šalutinių produktų naudotojas), perleidžiami ir Tvarkos aprašo 14.1, 14.2, 14.4 papunkčiuose nurodyti arba pagal Tvarkos aprašo 15 punktą parengti dokumentai. Antrasis šalutinių produktų naudotojas pirmajam šalutinių produktų naudotojui pateikia Tvarkos aprašo 14.3 papunktyje nurodytą dokumentą. Tokie šalutiniai produktai laikomi atliekomis, jei nepanaudojami pagal Tvarkos aprašo 14 ar 15 punktuose išvardytuose dokumentuose nurodytas sąlygas ar paskirtį ilgiau kaip 6 mėnesius nuo sąskaitos faktūros, išduotos pagal tarp pirmojo ir antrojo šalutinių produktų naudotojų sudaryto pirkimo dokumento, išrašymo dienos.

19.	Esant 2019 m. kovo 19 d. Europos Parlamento ir Tarybos reglamente (ES) 2019/515 dėl kitoje valstybėje narėje teisėtai parduodamų prekių abipusio pripažinimo, kuriuo panaikinamas Reglamentas (EB) Nr. 764/2008, nustatytoms sąlygoms, šalutinių produktų tiekimui rinkai, vadovaujantis Reglamentu (ES) Nr. 2019/515, taikomas abipusio pripažinimo principas.

IV Skyrius

ŠALUTINIŲ PRODUKTŲ laikymO Reikalavimai

20.	Šalutinių produktų turėtojas aplinkos poveikiui neatsparius šalutinius produktus turi apsaugoti nuo šio poveikio. Jei šalutiniai produktai laikomi supakuoti, šios pakuotės turi būti sandarios ir atsparios laikomų šalutinių produktų poveikiui. Iš laikomų nesupakuotų šalutinių produktų neturi tekėti skysčiai, kilti dulkės.

21.	Šalutiniai produktai laikomi atskirai nuo gamyboje naudojamų žaliavų, pagamintų produktų ir susidariusių atliekų.

22.	Rengiamų, parengtų perduoti ir (ar) perduotų šalutinių produktų siuntos ženklinamos siuntos identifikavimo kodu, tipo, partijos, serijos numeriu ar bet kokiu kitu elementu, pagal kurį galima nustatyti šalutinį produktą, jo darytoją ir susidarymo vietą.

23.	Laikant, kraunant ir (ar) vežant šalutiniais produktais laikomas palaidas kietąsias medžiagas taikomi Minimalūs reikalavimai dulkėtumui mažinti laikant, kraunant, vežant palaidas kietąsias medžiagas, patvirtinti Lietuvos Respublikos aplinkos ministro 2020 m. lapkričio 11 d. įsakymu Nr. D1-682 „Dėl Minimalių reikalavimų dulkėtumui mažinti laikant, kraunant, vežant palaidas kietąsias medžiagas patvirtinimo“.

_________________

Medžiagų ar daiktų priskyrimo prie šalutinių produktų kriterijų nustatymo ir priskyrimo prie šalutinių produktų tvarkos aprašo

1 priedas

MEDŽIAGŲ AR DAIKTŲ PRISKYRIMO PRIE ŠALUTINIŲ PRODUKTŲ SCHEMA

Medžiagos ar daiktai, susidarę pramonėje, statyboje, energetikoje ir kitose ūkio šakose, išskyrus žemės ūkį, (toliau – gamyba), kai pirminis tikslas nėra šių medžiagų ar daiktų gamyba (toliau – gamybos liekanos)

Ne Tolesnis gamybos liekanų naudojimas yra žinomas

Taip

Gamybos liekanos gali būti panaudojamos tiesiogiai, papildomai nekeičiant savybių mechaniniais būdais arba jų apdirbimas yra įprasta pramoninė praktika

Ne

Taip

Ne Gamybos liekanos yra gamybos proceso dalis atliekos

Taip

Ne Gamybos liekanų tolesnis naudojimas yra teisėtas

Taip

Gamybos liekanų darytojas turi Medžiagų ar daiktų priskyrimo prie šalutinių produktų kriterijų nustatymo ir priskyrimo prie šalutinių produktų tvarkos aprašo 2.2 papunktyje nurodytus dokumentus

Ne

Taip

šalutinis produktas

_______________________________

Medžiagų ar daiktų priskyrimo prie šalutinių produktų kriterijų nustatymo ir priskyrimo prie šalutinių produktų tvarkos aprašo

2 priedas

ATLIEKŲ IR ŠALUTINIŲ PRODUKTŲ PAVYZDŽIAI

1.	Medžiagų ar daiktų, gaunamų pramonėje, statyboje, energetikoje ir kitose ūkio šakose, išskyrus žemės ūkį, (toliau – gamyba), kai pirminis tikslas nėra šių medžiagų ar šio daiktų gamyba, priskyrimo prie šalutinių produktų pavyzdžiai:

1.1.	Geležies ir plieno gamybos šlakai ir dulkės:

1.1.1.	Aukštakrosnių šlakas, gaunamas aukštakrosnėse kartu su lydomu plienu, laikomas šalutiniu produktu, kai:

1.1.1.1.	plieno gamybos procese šlakui suteikiamos reikiamos techninės savybės (prieš pradedant gamybą priimtas techninis sprendimas, kokių savybių šlakas susidarys);

1.1.1.2.	iš anksto žinoma, kad šlakas bus naudojamas keliais aiškiai apibrėžtais būdais ir bus paklausus rinkoje;

1.1.1.3.	šlaką galima naudoti tiesiogiai gamybos proceso pabaigoje nekeičiant gamybos liekanų savybių mechaniniais būdais (toliau – apdirbimas) arba jis apdirbamas įprastos gamybos praktikos metu, pavyzdžiui, smulkinamas norint gauti tinkamo dydžio daleles.

1.1.2.	Sieros šalinimo šlakas, gaunamas plieno gamybos metu iš geležies pašalinant sierą, kuris dėl didelės sieros priemaišų koncentracijos negali būti vėl naudojamas metalurgijoje, turi būti laikomas atlieka.

1.1.3.	Plieno gamybos metu valant gamyklos patalpų orą filtruose surenkamos dulkės, kuriose esantį metalą išvalius filtrus galima grąžinti į gamybos ciklą, laikomos atliekomis, nes filtrų valymas nelaikomas gamybos praktikoje įprastu apdirbimu.

1.2.	Maisto ir gėrimų pramonės gamybos liekanos, kurios pagal 2002 m. sausio 28 d. Europos Parlamento ir Tarybos reglamentą (ES) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras su paskutiniais pakeitimais, padarytais 2019 m. birželio 20 d. Europos Parlamento ir Tarybos reglamentu (ES) 2019/1243, ir 2009 m. liepos 13 d. Europos Parlamento ir Tarybos reglamentą (EB) Nr. 767/2009 dėl pašarų tiekimo rinkai ir naudojimo, iš dalies keičiantį Reglamentą (EB) Nr. 1831/2003 ir panaikinantį Direktyvas 79/373/EEB, 80/511/EEB, 82/471/EEB, 83/228/EB, 93/74/EEB, 93/113/EB, 96/25/EB bei Sprendimą 2004/217/EB su paskutiniais pakeitimais, padarytais 2018 m. gruodžio 5 d. Komisijos reglamentu (ES) 2018/1903, gali būti naudojamos gyvūnams šerti arba gyvūnų pašarams gaminti papildomai neapdirbant (pavyzdžiui, gaminant cukrų, krakmolą, salyklą, spaudžiant aliejų susidarančios medžiagos), yra paklausios, laikomos šalutiniu produktu.

1.3.	Deginimo metu susidariusios medžiagos:

1.3.1.	Gipsas, gautas iš išmetamųjų dujų šalinant sierą, kai išmetamųjų dujų valymo procesas keičiamas ir kontroliuojamas siekiant gaminti reikiamų savybių gipsą, naudojamą vietoje natūralaus gipso, pavyzdžiui, gipso plokštėms gaminti, ir prieš tai neapdirbtas gamybos procese, laikomas šalutiniu produktu.

1.3.2.	Anglies degimo produktai, kuriuos galima naudoti gamyboje papildomai neapdirbus ir kurie nėra užteršti cheminėmis medžiagomis, dėl ko turi būti šalinami, laikomi šalutiniais produktais.

1.4.	Medienos nuopjovos, pjuvenos, skiedros ir neapdorotos medienos nuopjovos, kurios susidaro lentpjūvėse arba kitose medžio apdirbimo įmonėse gaminant pagrindinį produktą – pjautą medieną, kurios papildomai neapdirbtos, išskyrus smulkinimą iki reikiamo dydžio, naudojamos kaip žaliavos kitiems gaminiams gaminti ar biokuro katilinėse kaip biokuras, vadovaujantis Kietojo biokuro kokybės reikalavimais, patvirtintais Lietuvos Respublikos energetikos ministro 2017 m. gruodžio 6 d. įsakymu Nr. 1-310 „Dėl Kietojo biokuro kokybės reikalavimų patvirtinimo“, laikomos šalutiniais produktais.

1.5.	Pagal paskirtį panaudotas fosfogipsas, kuris susidaro gaminant neorganines trąšas (fosfatą paveikus sieros rūgštimi) ir naudojamas papildomai neapdirbtas, laikomas šalutiniu produktu.

1.6.	Gamybos metu susidarančios perteklinės medžiagos, išoriškai pažeistos medžiagos, kurių sudėtis ir savybės nepakito ir kurios iš esmės panašios į pagrindinį produktą (gamybos metu sugadinti produktai), kurios papildomai neapdirbtos naudojamos gamybai, pavyzdžiui, kaučiuko ir vulkanizavimo mišiniai, žievės drožlės ir gabalai, plastiko likučiai, laikomi šalutiniais produktais.

1.7.	Gamybos liekanos, kurias reikia apdoroti arba kuriose yra priemaišų, kurias prieš naudojant ar apdirbant reikia pašalinti, laikomos atliekomis.

1.8.	Naudoto asfalto granulės, atitinkančios Lietuvos automobilių kelių direkcijos prie susisiekimo ministerijos direktoriaus įsakymu tvirtinamas automobilių kelių naudoto asfalto granulių panaudojimo rekomendacijas, laikomos šalutiniais produktais.

1.9.	Atliekant statybos darbus (žemės kasimas, mūrijimas, betonavimas, montavimas, esamo statinio griovimas, rekonstravimas ar remontas, naujo statinio statyba ir kt.) susidariusios medžiagos ir daiktai (pavyzdžiui, selektyvesnio griovimo meto gauti ir kitomis medžiagomis neužteršti smėlis, skalda, gruntas, po išmontavimo pakartotinai naudoti tinkami nesudaužyti ir nesulaužyti langai, durys), kurie gali būti naudojami papildomai neapdirbti, išskyrus įprastą pramoninę praktiką, laikomi šalutiniais produktais.

_________________

Medžiagų ar daiktų priskyrimo prie šalutinių produktų kriterijų nustatymo ir priskyrimo prie šalutinių produktų tvarkos aprašo

3 priedas

(Medžiagų ar daiktų priskyrimo prie šalutinių produktų atitikties deklaracijos formos pavyzdys)

_____________________________________________________________ (šalutinių produktų darytojo pavadinimas) _____________________________________________________________ (teisinė forma, šalutinių produktų darytojo juridinio asmens kodas Juridinių asmenų registre, buveinė, Nacionalinės elektroninių siuntų pristatymo naudojant pašto tinklą informacinės sistemos elektroninio pristatymo dėžutės adresas) _____________________________________________________________ (šalutinių produktų naudotojo pavadinimas, teisinė forma) _____________________________________________________________ (šalutinių produktų naudotojo juridinio asmens kodas Juridinių asmenų registre, buveinė)
MEDŽIAGŲ AR DAIKTŲ PRISKYRIMO PRIE ŠALUTINIŲ PRODUKTŲ ATITIKTIES DEKLARACIJA
________________________ (data ir registracijos numeris)
1.	Medžiagų ar daiktų, susidariusių pramonėje, statyboje, energetikoje ir kitose ūkio šakose, išskyrus žemės ūkį, kai pirminis tikslas nėra šių medžiagų ar šių daiktų gamyba (toliau – gamybos liekanos) ir priskiriamų prie šalutinių produktų, siuntos identifikavimo kodas, tipo, partijos, serijos numeris ar bet koks kitas elementas, pagal kurį galima nustatyti šalutinius produktus, jo darytoją, susidarymo vietą ir kt.
2.	Prie šalutinių produktų priskiriama medžiaga ar daiktas (pavadinimas)
3.	Šalutinių produktų darytojo ir naudoto sudarytoje pirkimo–pardavimo sutartyje ar kitame dokumente nustatytas ir perleidžiamas arba šalutinių produktų darytojo vykdomoje gamyboje per vienus metus numatomas panaudoti šalutinių produktų kiekis, t
4.	Veikla, kurioje bus naudojami šalutiniai produktai
5.	Kita informacija.
Patvirtinu, kad šių gamybos liekanų atitiktį Medžiagų ar daiktų priskyrimo prie šalutinių produktų kriterijų nustatymo ir priskyrimo prie šalutinių produktų tvarkos aprašo (toliau – Tvarkos aprašas) 2.1 papunktyje nustatytoms sąlygoms pagal Tvarkos aprašo 2.2 papunktį patvirtina šie dokumentai (nepridedama):
Eil. Nr.	Dokumento pavadinimas	Dokumento sudarymo data
Patvirtinu, kad visa šioje deklaracijoje pateikta informacija yra išsami ir teisinga.
___________________________________________________________ _____________ (vadovo arba jo įgalioto asmens vardas, pavardė, pareigos) (parašas)

_______________